DA Den Europæiske Unions Tidende C 250/16

Meddelelse fra EFTA-Tilsynsmyndigheden om reglerne for indsigt i EFTA-Tilsynsmyndighedens sagsakter i forbindelse med sager efter EØS-aftalens artikel 53, 54 og 57

(2007/C 250/06)

A. Nærværende meddelelse udsendes i henhold til reglerne i aftalen om Det Europæiske Økonomiske Samarbejdsområde (»EØS-aftalen«) og aftalen mellem EFTA-staterne om oprettelse af en Tilsynsmyndighed og en Domstol (»tilsyns- og domstolsaftalen«).

B. Europa-Kommissionen (»Kommissionen«) har udsendt en meddelelse med titlen »Kommissionens meddelelse om regler for indsigt i Kommissionens sagsakter i forbindelse med sager efter EF-traktatens artikel 81 og 82, EØS-aftalens artikel 53, 54 og 57 og Rådets forordning (EF) nr. 139/2004« (1). I denne ikke-bindende retsakt redegør Kommissionen for, hvilke principper den følger i forbindelse med aktindsigt i Kommissionens sagsakter i overensstemmelse med artikel 27, stk. 1 og 2, i Rådets forordning (EF) nr. 1/2003 (2), artikel 15, stk. 1, i Kommissionens forordning (EF) nr. 773/2004 (3), artikel 18, stk. 1 og 3 i Rådets forordning (EF) nr. 139/2004 (4) og artikel 17, stk. 1, i Kommissionens forordning (EF) nr. 802/2004 (5).

C. EFTA-Tilsynsmyndigheden finder, at den ovennævnte kommissionsmeddelelse er EØS-relevant. For at bevare lige konkurrencevilkår og sikre en ensartet anvendelse af EØS' konkurrenceregler overalt inden for Det Europæiske Økonomiske Samarbejdsområde udsender Tilsynsmyndigheden derfor med hjemmel i tilsyns- og domstolsaftalens artikel 5, stk. 2, litra b), nærværende meddelelse. Den agter at følge de principper og regler, der opstilles i denne meddelelse, når den anvender de relevante EØS-regler i en konkret sag.

I. INDLEDNING OG MEDDELELSENS GENSTAND

1. Indsigt i EFTA-Tilsynsmyndighedens sagsakter er en af de proceduremæssige garantier, der skal sikre anvendelsen af princippet om processuel ligestilling af parterne og beskytte retten til kontradiktion. Retten til aktindsigt er fastlagt i artikel 27, stk. 1 og 2, i kapitel II i protokol nr. 4 til tilsyns- og domstolsaftalen (»kapitel II«) (6), artikel 15, stk. 1, i kapitel III i protokol nr. 4 til tilsyns- og domstolsaftalen (»kapitel III«) (7) og artikel 18, stk. 1 og 3, i kapitel XIII i protokol nr. 4 til tilsyns- og domstolsaftalen (8) (»kapitel XIII«) (9). I henhold til disse bestemmelser skal Tilsynsmyndigheden, inden den træffer beslutning efter artikel 7, artikel 8, artikel 23 og artikel 24, stk. 2, i kapitel III og artikel 6, stk. 3, artikel 7, stk. 3, artikel 8, stk. 2-6, artikel 14 og artikel 15 i kapitel XIII, give de berørte personer, virksomheder eller virksomhedssammenslutninger lejlighed til at udtale sig om de klagepunkter, der fremføres mod dem, og de skal have ret til indsigt i Tilsynsmyndighedens sagsakter, således at deres ret til kontradiktion respekteres fuldt ud. Denne meddelelse danner grundlag for udøvelsen af den ret, der er fastsat i disse bestemmelser. Den omfatter ikke muligheden for fremlæggelse af dokumenter inden for rammerne af andre procedurer. Meddelelsen foregriber på ingen måde EFTA-Domstolens, EF-Domstolens og Førsteinstansrettens fortolkning af de nævnte bestemmelser.

2. Den ovennævnte særlige ret adskiller sig fra Tilsynsmyndighedens almindelige regler om aktindsigt (10), for hvilken der gælder andre kriterier og undtagelser, og som har et andet formål.

3. Ved udtrykket aktindsigt i denne meddelelse forstås udelukkende aktindsigt for de personer, virksomheder eller virksomhedssammenslutninger, som EFTA-Tilsynsmyndigheden har rettet en klagepunktsmeddelelse til. Denne meddelelse præciserer, hvem der har aktindsigt i så henseende.

4. Dette udtryk anvendes også i ovennævnte i forbindelse med klagere og andre implicerede parter. De befinder sig imidlertid i en anden situation end adressaterne for en klagepunktsmeddelelse, og de falder derfor ikke ind under definitionen af aktindsigt i denne meddelelse. Deres situation behandles i et særskilt afsnit i denne meddelelse.

5. Denne meddelelse klarlægger også, hvilke oplysninger der gives indsigt i, hvornår aktindsigten finder sted, og hvordan den tilrettelægges.

6. De regler om aktindsigt, der opstilles i denne meddelelse, tager hensyn til de ændringer, der er foretaget i kapitel II, kapitel III og kapitel XIII (11) samt til EFTA-Tilsynsmyndighedens afgørelse nr. 177/02/KOL af 30. oktober 2002 om høringskonsulentens kompetenceområde under behandlingen af visse konkurrencesager (12). Den tager også hensyn til EF-Domstolens og Førsteinstansrettens nyere retspraksis (13) samt den praksis, EFTA-Tilsynsmyndigheden har udviklet, og den praksis, Kommissionen har udviklet siden vedtagelsen af kommissionsmeddelelsen om aktindsigt i 1997 (14).

II. AKTINDISGTENS RÆKKEVIDDE

A. Hvem har ret til aktindsigt?

7. Aktindsigt i medfør af de i punkt 1 nævnte bestemmelser skal sikre effektiv adgang til at udøve retten til kontradiktion i forbindelse med EFTA-Tilsynsmyndighedens klagepunkter. Både i sager efter EØS-aftalens artikel 53 og 54 og i sager efter EØS-aftalens artikel 57 gives der med dette formål aktindsigt til de personer, virksomheder eller virksomhedssammenslutninger (15) (i det følgende »parterne«), som Tilsyns-myndigheden har rettet sine klagepunkter til, hvis de anmoder derom (16).

B. I hvilke dokumenter gives der aktindsigt?

1. Indholdet i EFTA-Tilsynsmyndighedens sagsakter

8. »EFTA-Tilsynsmyndighedens sagsakter« i en konkurrencesag (i det følgende benævnt »sagsakterne«) består af samtlige dokumenter (17), som EFTA-Tilsynsmyndighedens direktorat for konkurrence og statsstøtte har fremskaffet, udarbejdet og/eller samlet i løbet af sin undersøgelse.

9. Under kontrolundersøgelser efter artikel 20, artikel 21 og artikel 22, stk. 2, i kapitel II og artikel 12 og 13 i kapitel XIII indsamler EFTA-Tilsynsmyndigheden en række dokumenter, hvoraf nogle efter en nærmere undersøgelse kan vise sig ikke at have nogen tilknytning til den pågældende sags genstand. Sådanne dokumenter kan returneres til den pågældende virksomhed, hvorefter de ikke længere indgår i sagsakterne.

2. Dokumenter med aktindsigt

10. Parterne skal kunne gøre sig bekendt med oplysningerne i EFTA-Tilsynsmyndighedens sagsakter, så de på dette grundlag kan udtale sig om de foreløbige konklusioner, Tilsynsmyndigheden har draget i sine klagepunkter. De vil med henblik herpå få indsigt i alle dokumenter i Tilsynsmyndighedens sagsakter, som defineret i punkt 8, med undtagelse af interne dokumenter, andre virksomheders forretningshemmeligheder eller andre fortrolige oplysninger (18).

11. Der gives også indsigt i resultaterne af en undersøgelse, der er bestilt som led i proceduren, samt i undersøgelseskommissoriet og -metoderne. Det kan dog være nødvendigt at træffe foranstaltninger for at beskytte intellektuelle ejendomsrettigheder.

3. Dokumenter undtaget fra aktindsigt

3.1. Interne dokumenter

3.1.1 Generelle principper

12. Interne dokumenter kan hverken være belastende eller diskulperende (19). De indgår ikke i det bevismateriale, som EFTA-Tilsynsmyndigheden kan anvende ved sin vurdering af en sag. Parterne vil derfor ikke få adgang til interne dokumenter i Tilsynsmyndighedens sagsakter (20). Da de interne dokumenter ikke har nogen bevismæssig værdi, påvirker denne begrænsning i aktindsigten ikke parternes udøvelse af retten til kontradiktion (21).

13. EFTA-Tilsynsmyndigheden er ikke forpligtet til at udarbejde referat af møder (22) med nogen person eller virksomhed. Hvis Tilsynsmyndigheden vælger at tage notater af sådanne møder, udgør disse dokumenter Tilsynsmyndighedens egen fortolkning af, hvad der blev sagt på møderne, og de klassificeres derfor som interne dokumenter. Hvis den pågældende person eller virksomhed imidlertid har godkendt referatet, vil der være aktindsigt i det, efter at forretningshemmeligheder eller andre fortrolige oplysninger er udeladt. Sådanne godkendte referater udgør en del af det bevismateriale, som Tilsynsmyndigheden kan henholde sig til i forbindelse med vurderingen af en sag (23).

14. I forbindelse med en undersøgelse, der er bestilt som led i proceduren, vil korrespondance mellem EFTA-Tilsynsmyndigheden og kontrahenten om evaluering af kontrahentens arbejde eller om finansielle aspekter ved undersøgelsen blive betragtet som interne dokumenter og som følge deraf ikke være omfattet af aktindsigten.

3.1.2 Korrespondance med andre offentlige myndigheder

15. En særlig form for interne dokumenter er EFTA-Tilsynsmyndighedens korrespondance med andre offentlige myndigheder og de interne dokumenter, den modtager fra sådanne myndigheder. Som eksempler på sådanne dokumenter undtaget fra aktindsigt skal nævnes: — korrespondance mellem Tilsynsmyndigheden og EFTA-staternes konkurrencemyndigheder eller mellem sidstnævnte indbyrdes (24) — korrespondance mellem Tilsynsmyndigheden og andre offentlige myndigheder i EFTA-staterne (25) — korrespondance mellem Tilsynsmyndigheden, Kommissionen og offentlige myndigheder i EU-medlemsstaterne — korrespondance mellem Tilsynsmyndigheden og offentlige myndigheder i andre lande, herunder deres konkurrencemyndigheder.

16. Under ganske særlige omstændigheder gives der indsigt i dokumenter, som stammer fra EFTA-staterne, Kommissionen eller EU-medlemsstater, efter at eventuelle forretningshemmeligheder eller andre fortrolige oplysninger er slettet. Inden der gives aktindsigt, hører EFTA-Tilsynsmyndigheden det organ, der har forelagt dokumentet, med henblik på identifikation af forretningshemmeligheder eller andre fortrolige oplysninger. Dette er tilfældet, når dokumenter, der stammer fra EFTA-staterne, indeholder anklager mod parterne, som EFTA-Tilsynsmyndigheden skal undersøge, eller indgår i bevismaterialet i undersøgelsesproceduren på samme måde som dokumenter, der er indhentet hos private. Disse betragtninger gør sig navnlig gældende med hensyn til: — dokumenter og oplysninger, som udveksles i henhold til artikel 12 i kapitel II, og oplysninger, der meddeles Tilsynsmyndigheden i henhold til artikel 18, stk. 6, i kapitel II — klager fra en EFTA-stat i henhold til artikel 7, stk. 2, i kapitel II. Der gives ligeledes indsigt i dokumenter, der stammer fra EØS-stater eller Kommissionen, i det omfang de er relevante for parternes kontradiktion i henseende til EFTA-Tilsynsmyndighedens udøvelse af sin kompetence (26).

3.2. Fortrolige oplysninger

17. EFTA-Tilsynsmyndighedens sagsakter kan også omfatte dokumenter, som indeholder to informationskategorier, nemlig forretningshemmeligheder og andre fortrolige oplysninger, hvori aktindsigten kan være helt eller delvis begrænset (27). Hvor det er muligt, gives der indsigt i ikke-fortrolige versioner af de originale oplysninger. Når fortrolighed kun kan sikres ved at udarbejde et resumé af de relevante oplysninger, gives der indsigt i et sådant resumé. Alle andre dokumenter er tilgængelige i deres originale form.

3.2.1 Forretningshemmeligheder

18. Når videregivelse af oplysninger om en virksomheds forretningsaktiviteter kan påføre den pågældende virksomhed alvorlig skade, betragtes disse oplysninger som forretningshemmeligheder (28). Som eksempel på oplysninger, der kan betragtes som forretningshemmeligheder, kan nævnes: tekniske og/eller finansielle oplysninger om en virksomheds knowhow, omkostningsvurderingsmetoder, produktionshemmeligheder og -processer, leveringskilder, producerede og afsatte mængder, markedsandele, kunde- og forhandlerlister, markedsføringsplaner, omkostnings- og prisstruktur samt salgsstrategi.

3.2.2 Andre fortrolige oplysninger

19. Kategorien »andre fortrolige oplysninger« omfatter andre oplysninger end forretningshemmeligheder, der kan betragtes som fortrolige, fordi videregivelsen af dem ville skade en person eller en virksomhed betydeligt. Afhængigt af de konkrete omstændigheder i hver enkelt sag kan dette gælde for oplysninger fra tredjemand om virksomheder, der er i stand til at lægge et betydeligt økonomisk eller kommercielt pres på deres konkurrenter, handelspartnere, kunder eller leverandører. Det er lovligt at afslå at vise sådanne virksomheder bestemte breve fra deres kunder, fordi dette let vil kunne udsætte disse kunder for risiko for repressalier (29). Begrebet »andre fortrolige oplysninger« kan derfor omfatte oplysninger, der vil kunne give parterne mulighed for at identificere klagerne eller andre udenforstående parter i tilfælde, hvor disse måtte have et berettiget ønske om at være anonyme.

20. Kategorien »andre fortrolige oplysninger« omfatter også militære hemmeligheder.

3.2.3 Kriterier for godkendelse af anmodninger om fortrolig behandling.

21. Oplysningerne vil blive klassificeret som fortrolige, når den pågældende person eller virksomhed har fremsat anmodning derom, og anmodningen er blevet imødekommet af EFTA-Tilsynsmyndigheden (30).

22. Anmodninger om fortrolig behandling skal vedrøre oplysninger, som falder ind under ovennævnte beskrivelse af forretningshemmeligheder eller andre fortrolige oplysninger, og skal begrundes (31). Anmodninger om fortrolig behandling kan normalt kun gælde oplysninger, som EFTA-Tilsynsmyndigheden har indhentet hos den samme person eller virksomhed, men ikke oplysninger fra nogen anden kilde.

23. Virksomhedsoplysninger, som allerede er kendt uden for den pågældende virksomhed (i tilfælde af en koncern uden for koncernen) eller uden for den sammenslutning, som virksomheden har givet oplysningerne, betragtes normalt ikke som fortrolige (32). Oplysninger, der har mistet deres kommercielle betydning, f.eks. på grund af den tid, der er gået, kan ikke længere betragtes som fortrolige. Generelt betragter EFTA-Tilsynsmyndigheden ikke oplysninger om parternes omsætning, salg, markedsandele og tilsvarende oplysninger som fortrolige, hvis de er mere end fem år gamle (33).

24. I sager efter EØS-aftalens artikel 53 og 54 vil det forhold, at en oplysning betragtes som fortrolig, ikke være til hinder for, at den kan videregives, hvis den er nødvendig for at bevise en påstået overtrædelse (»belastende dokument«), eller kunne være nødvendig for at frikende en part (»diskulperende dokument«). I dette tilfælde kan behovet for at beskytte parternes ret til kontradiktion ved at give videst mulig indsigt i EFTA-Tilsynsmyndighedens sagsakter opveje behovet for at beskytte andre parters fortrolige oplysninger (34). Det er op til Tilsynsmyndigheden at vurdere, om disse omstændigheder gør sig gældende i en konkret situation. Dette forudsætter, at der foretages en vurdering af alle relevante elementer, herunder: — hvor relevante oplysningerne er for afgørelse af, om der foreligger en overtrædelse, samt deres bevismæssige værdi — om oplysningerne er nødvendige — hvor følsomme de er (i hvilket omfang videregivelse af oplysningerne kan skade den pågældende persons eller virksomheds interesser) — hvor alvorlig den påståede overtrædelse ser ud til at være. Tilsvarende betragtninger gør sig gældende for sager efter EØS-aftalens artikel 57, når EFTA-Tilsynsmyndigheden betragter videregivelse af oplysninger som nødvendig for sagsbehandlingen (35).

25. Når EFTA-Tilsynsmyndigheden agter at videregive oplysninger, skal den pågældende person eller virksomhed have lejlighed til at fremlægge en ikke-fortrolig version af de dokumenter, hvori oplysningerne findes, forudsat at de har samme bevismæssige værdi som de originale dokumenter (36).

C. Hvornår gives der aktindsigt?

26. Parterne har ingen ret til aktindsigt, før de har modtaget EFTA-Tilsynsmyndighedens klagepunktsmeddelelse i medfør af de i punkt 1 nævnte bestemmelser.

1. I kartelsager efter EØS-aftalens artikel 53 og 54

27. Der gives aktindsigt efter anmodning og normalt en enkelt gang, efter at EFTA-Tilsynsmyndigheden har meddelt parterne sine klagepunkter, for at sikre ligestillingsprincippet og beskytte parternes ret til kontradiktion. Normalt gives der derfor ikke adgang til andre parters svar på Tilsynsmyndighedens klagepunkter. En part dog få adgang til dokumenter, der er modtaget efter fremsendelsen af klagepunktsmeddelelsen, på senere trin i sagsbehandlingen, hvis disse dokumenter kan indeholde nye beviser — af belastende eller diskulperende art — vedrørende de påstande, der er fremført mod den pågældende part i EFTA-Tilsynsmyndighedens klagepunktsmeddelelse. Dette gælder navnlig, såfremt Tilsynsmyndigheden har til hensigt at påberåbe sig nye beviser.

2. I sager efter EØS-aftalens artikel 57

28. I henhold til artikel 18, stk. 1 og 3, i kapitel XIII (37) får de anmeldende parter efter anmodning indsigt i EFTA-Tilsynsmyndighedens sagsakter på hvert trin i sagsbehandlingen efter meddelelsen af Tilsynsmyndighedens klagepunkter og indtil høringen af det rådgivende udvalg. Denne meddelelse vedrører derimod ikke muligheden for fremlæggelse af dokumenter inden Tilsynsmyndigheden fremsender sine klagepunkter til virksomheder efter EØS-aftalens artikel 57 og kapitel XIII.

III. SÆRLIGE SPØRGSMÅL VEDRØRENDE KLAGERE OG ANDRE IMPLICEREDE PARTER

29. Denne del behandler de situationer, hvor EFTA-Tilsynsmyndigheden kan eller skal give klagerne i kartelsager og andre implicerede parter i fusionssager indsigt i bestemte dokumenter i sine sagsakter. Uanset ordlyden i gennemførelsesforordningerne på kartel- og fusionsområdet (38) er disse to situationer forskellige — med hensyn til omfang, tidspunkt og rettigheder — fra aktindsigt som defineret tidligere i denne meddelelse.

A. Fremlæggelse af dokumenter for klagere i kartelsager

30. Klagere har ikke de samme rettigheder og garantier som de parter, undersøgelsen omfatter (39). I modsætning til parterne kan klagerne derfor ikke påberåbe sig ret til aktindsigt.

31. En klager, som i henhold til artikel 7, stk. 1, i kapitel III er blevet underrettet om, at EFTA-Tilsynsmyndigheden vil afvise klagen (40), kan dog kræve adgang til de dokumenter, som Tilsynsmyndigheden har lagt til grund for sin foreløbige vurdering (41). Klageren vil få adgang til sådanne dokumenter én gang efter fremsendelsen af det brev, hvorved klageren underrettes om, at Tilsynsmyndigheden har til hensigt at afvise klagen.

32. Klagere har ikke ret til at få indsigt i forretningshemmeligheder eller andre fortrolige oplysninger, som EFTA-Tilsynsmyndigheden har fremskaffet i forbindelse med sin undersøgelse (42).

B. Fremlæggelse af dokumenter til andre implicerede parter i fusionssager

33. Andre implicerede parter, der er blevet underrettet om klagepunkterne, skal, hvis de anmoder derom, også have indsigt i sagens akter i det omfang, det er nødvendigt for deres udarbejdelse af bemærkninger (43).

34. Disse andre implicerede parter er andre parter i den planlagte fusion end de anmeldende parter, såsom sælgeren og den virksomhed, der søges overtaget (44).

IV. TILRETTELÆGGELSE AF AKTINDSIGTEN

A. Forberedende procedure

35. Enhver, der fremsætter oplysninger eller bemærkninger i en af nedenstående situationer, eller senere giver EFTA-Tilsynsmyndigheden yderligere oplysninger som led i samme procedure, har pligt til klart at angive, hvilket materiale vedkommende betragter som fortroligt, give en begrundelse herfor og udlevere en særskilt version, der ikke er fortrolig, inden den frist, Tilsynsmyndigheden har fastsat for fremsættelse af bemærkninger (45): a) I kartelsager — en part, som Tilsynsmyndigheden har rettet en klagepunktsmeddelelse til, og som fremsætter bemærkninger til klagepunkterne (46) — en klager, der fremsætter sine bemærkninger til Tilsynsmyndighedens klagepunktsmeddelelse (47) — andre fysiske eller juridiske personer, som anmoder om at blive hørt og godtgør en tilstrækkelig interesse, eller som Tilsynsmyndigheden opfordrer til at fremsætte bemærkninger, og som fremsætter skriftlige bemærkninger eller udtalelser sig under en mundtlig høring (48) — en klager, der fremsætter bemærkninger til et brev, hvorved Tilsynsmyndigheden har underrettet den pågældende om, at den agter at afvise klagen (49). b) I fusionssager — anmeldende parter eller andre implicerede parter, der udtaler sig om klagepunkter, som Tilsynsmyndigheden har vedtaget med henblik på at træffe en beslutning vedrørende en anmodning om dispensation for udsættelse af en fusions gennemførelse, som er til ugunst for en eller flere af disse parter, eller om en foreløbig beslutning, der er vedtaget i sagen (50) — anmeldende parter, som Tilsynsmyndigheden har rettet en klagepunktsmeddelelse til, andre implicerede parter, der er blevet underrettet om disse klagepunkter, eller parter, som Tilsynsmyndigheden har rettet en klagepunktsmeddelelse til med henblik på at pålægge dem en bøde eller tvangsbøde — når de fremsætter bemærkninger til klagepunkterne (51) — tredjemand, der anmoder om at blive hørt, eller andre fysiske eller juridiske personer, som Tilsynsmyndigheden har opfordret til at fremsætte bemærkninger — når de fremsætter skriftlige bemærkninger eller udtaler sig under en mundtlig høring (52) — alle, der fremsætter oplysninger i henhold til artikel 11 i kapitel XIII.

36. Desuden kan EFTA-Tilsynsmyndigheden kræve, at virksomheder (53) i alle tilfælde, hvor de fremlægger eller har fremlagt dokumenter, angiver, hvilke dokumenter eller dele deraf de anser for at indeholde forretningshemmeligheder eller andre fortrolige oplysninger, der tilhører dem, og angiver, over for hvilke virksomheder disse dokumenter skal betragtes om fortrolige (54).

37. Med henblik på hurtig behandling af anmodninger om fortrolig behandling, som anført i punkt 36 ovenfor, kan EFTA-Tilsynsmyndigheden fastsætte en frist, inden for hvilken virksomhederne skal: (i) dokumentere deres anmodning om fortrolig behandling med hensyn til hvert enkelt dokument eller en del af et dokument, (ii) forelægge Tilsynsmyndigheden en version af dokumenterne, der ikke er fortrolig, og hvor de fortrolige passager er udeladt (55). I kartelsager skal de pågældende virksomheder også inden for den fastsatte tidsfrist give en kortfattet beskrivelse af hver af de udeladte oplysninger (56).

38. De versioner, der ikke er fortrolige, og beskrivelserne af de udeladte oplysninger skal udarbejdes således, at alle parter med ret til aktindsigt kan afgøre, om de udeladte oplysninger vil være relevante for deres forsvar, og om der derfor er tilstrækkelig grund til at anmode EFTA-Tilsynsmyndigheden om indsigt i de oplysninger, der kræves behandlet fortroligt.

B. Behandling af fortrolige oplysninger

39. Hvis virksomhederne i kartelsager ikke opfylder bestemmelserne i punkt 35-37 ovenfor, kan EFTA-Tilsynsmyndigheden gå ud fra, at de pågældende dokumenter eller udtalelser ikke indeholder fortrolige oplysninger (57). Den kan derfor antage, at virksomheden ikke har noget at indvende mod, at der gives indsigt i de pågældende dokumenter eller udtalelser i deres helhed.

40. Hvis den pågældende person eller virksomhed opfylder betingelserne i punkt 35-37 ovenfor, såfremt de finder anvendelse, vil EFTA-Tilsynsmyndigheden i både kartelsager og sager efter EØS-aftalens artikel 57: — enten foreløbigt godkende de anmodninger, som forekommer berettigede, eller — meddele den pågældende person eller virksomhed, at den er helt eller delvis uenig i anmodningen om fortrolig behandling, når det er åbenlyst, at anmodningen ikke er berettiget.

41. EFTA-Tilsynsmyndigheden kan på et senere tidspunkt helt eller delvist ændre sin foreløbige godkendelse af anmodningen om fortrolig behandling.

42. Når EFTA-Tilsynsmyndighedens direktorat for konkurrence og statsstøtte ikke kan godkende anmodningen om fortrolig behandling fra begyndelsen eller finder, at den foreløbige godkendelse af anmodningen om fortrolig behandling bør ændres, og derfor agter at videregive oplysningerne, vil det give den pågældende person eller virksomhed lejlighed til at udtale sig. I så fald vil konkurrence- og statsstøttedirektoratet underrette personen eller virksomheden skriftligt om planerne om at videregive oplysningerne med en begrundelse derfor og give dem en frist til skriftligt at fremsætte bemærkninger. Hvis der stadig er uenighed om anmodningen om fortrolig behandling, efter at der er fremsat bemærkninger, vil sagen blive behandlet af høringskonsulenten i henhold til Tilsynsmyndighedens gældende regler for høringskonsulentens kompetenceområde (58).

43. Når der er risiko for, at en virksomhed, der vil kunne lægge et betydeligt økonomisk eller kommercielt pres på sine konkurrenter, handelspartnere, kunder eller leverandører, vil gennemføre repressalier over for disse som følge af deres samarbejde under EFTA-Tilsynsmyndighedens undersøgelse (59), vil Tilsynsmyndigheden beskytte de pågældendes anonymitet ved at give indsigt i et resumé af de pågældende svar eller i en ikke-fortrolig version af dem (60). Anmodninger om anonymitet i sådanne situationer og anmodninger om anonymitet i henhold til punkt 81 i Tilsynsmyndighedens meddelelse om behandling af klager (61) vil blive behandlet efter punkt 40-42 ovenfor.

C. Hvordan gives der aktindsigt?

44. EFTA-Tilsynsmyndigheden kan beslutte, at der skal gives aktindsigt på en af følgende måder, idet der tages hensyn til parternes tekniske muligheder: — ved hjælp af en cd-rom eller ethvert andet elektronisk lagringsmedium, der måtte blive tilgængeligt i fremtiden — ved papirkopier af dokumenter med aktindsigt, som fremsendes med posten — ved en opfordring til i Tilsynsmyndighedens lokaler at gennemse de dokumenter, som de har aktindsigt i. Tilsynsmyndigheden kan vælge at kombinere disse metoder.

45. For at gøre aktindsigten lettere vil parterne modtage en udtømmende dokumentfortegnelse over indholdet i EFTA-Tilsynsmyndighedens sagsakter, som defineret i punkt 8 ovenfor.

46. Der gives aktindsigt i bevismaterialet i EFTA-Tilsynsmyndighedens sagsakter i dets oprindelige form. Tilsynsmyndigheden har ingen pligt til at udlevere en oversættelse af dokumenterne i sine sagsakter (62).

47. Hvis en part, efter at have fået aktindsigt, mener, at den af hensyn til sit forsvar behøver kendskab til bestemte oplysninger, som den ikke har indsigt i, kan den forelægge EFTA-Tilsynsmyndigheden en begrundet anmodning derom. Hvis konkurrence- og statsstøttedirektoratets tjenestegrene ikke kan efterkomme anmodningen og den pågældende part ikke er enig i dette standpunkt, træffer høringskonsulenten afgørelse herom i overensstemmelse med de gældende regler for høringskonsulentens kompetenceområde (63).

48. Aktindsigt i henhold til denne meddelelse er betinget af, at de oplysninger, der opnås derved, kun benyttes i forbindelse med retssager eller administrative procedurer vedrørende anvendelsen af de konkurrenceregler i EØS-aftalen, der finder anvendelse på den pågældende sag (64). Hvis oplysningerne på noget tidspunkt anvendes til et andet formål med en udenforstående advokats medvirken, kan EFTA-Tilsynsmyndigheden indberette sagen for det advokatsamfund, den pågældende advokat tilhører, med henblik på en disciplinærsag.

49. Med undtagelse af punkt 45 og 47 gælder del C ligeledes for aktindsigt for klagere (i kartelsager) og for andre implicerede parter (i fusionssager).

(1) EUT C 325 af 22.12.2005, s. 7.

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EUT L 24 af 29.1.2004, s. 1).

(5) Kommissionens forordning (EF) nr. 802/2004 af 7. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1). Berigtiget i EUT L 172 af 6.5.2004, s. 9.

(6) Efter aftalen om ændring af protokol nr. 4 til aftalen mellem EFTA-staterne om oprettelse af en Tilsynsmyndighed og en Domstol af 24. september 2004, der trådte i kraft den 20. maj 2005, afspejler bestemmelserne i kapitel II i protokol nr. 4 til tilsyns- og domstolsaftalen i vid udstrækning inden for EFTA-søjlen forordning (EF) nr. 1/2003.

(7) Siden aftalen af 3. december 2004 om ændring af protokol nr. 4 til aftalen mellem EFTA-staterne om oprettelse af en Tilsynsmyndighed og en Domstol trådte i kraft den 1. juli 2005, har kapitel III i protokol nr. 4 til tilsyns- og domstolsaftalen afspejlet forordning (EF) nr. 773/2004.

(8) Efter aftalen af 4. juni 2004 om ændring af protokol nr. 4 til aftalen mellem EFTA-staterne om oprettelse af en Tilsynsmyndighed og en Domstol, der trådte i kraft den 20. maj 2005, svarer artikel 4, stk. 4 og 5, og artikel 6-24 i kapitel XIII til de tilsvarende artikler i forordning (EF) nr. 139/2004. (Denne forordnings artikel 1-3, artikel 4, stk. 1-3, og artikel 5 findes i den retsakt, der er nævnt under punkt 1 i bilag XIV til EØS-aftalen (forordning (EF) nr. 139/2004)).

(9) Der findes desuden regler om aktindsigt i artikel 17, stk. 1, i Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1). Berigtiget i EUT L 172 af 6.5.2004, s. 9 (»Kommissionens fusionsgennemførelsesforordning«). Denne kommissionsforordning ventes inkorporeret i EØS-aftalen og tilsyns- og domstolsaftalen. Da det forudses, at protokol nr. 4 til tilsyns- og domstolsaftalen efter en ændring kommer til at indeholde bestemmelser svarende til bestemmelserne i Kommissionens fusionsgennemførelsesforordning, vil EFTA-Tilsynsmyndigheden i det følgende også tage hensyn til og henvise til Kommissionens fusionsgennemførelsesforordning.

(10) Se EFTA-Tilsynsmyndighedens vejledende retningslinjer herom:

http://www.eftasurv.int/information/dbaFile449.html.

(11) Såvel som i Kommissionens fusionsgennemførelsesforordning, jf. fodnote 9.

(12) EUT L 80 af 27.3.2003, s. 27, og EØS-tillæg til EUT 16 af 27.3.2003, s. 2.

(13) Navnlig forenede sager T-25/95 et al., Cimenteries CBR SA m.fl. mod Kommissionen, Sml. 2000, s. II-0491. EØS-aftalens artikel 6 fastsætter, at med forbehold af fremtidig udvikling i retspraksis fortolkes bestemmelserne i denne aftale i det omfang, de indholdsmæssigt er identiske med tilsvarende regler i traktaten om oprettelse af Det Europæiske Økonomiske Fællesskab og traktaten om oprettelse af Det Europæiske Kul- og Stålfællesskab samt retsakter udstedt i medfør af disse to traktater, ved deres gennemførelse og anvendelse i overensstemmelse med de relevante afgørelser, der er truffet af De Europæiske Fællesskabers Domstol forud for tidspunktet for undertegnelsen af denne aftale. Med hensyn til relevante afgørelser truffet af Domstolen efter undertegnelsen af EØS-aftalen følger det af artikel 3, stk. 2, i tilsyns- og domstolsaftalen, at EFTA-Tilsynsmyndigheden og EFTA-Domstolen skal tage behørigt hensyn til de principper, der fastlægges ved disse afgørelser.

(14) Kommissionens meddelelse om interne procedureregler for behandling af anmodninger om aktindsigt i sager angående EF-traktatens artikel 85 og 86 [nu 82 og 82], EKSF-traktatens artikel 65 og 66 samt Rådets forordning (EØF) nr. 4064/89 (EFT C 23 af 23.1.1997, s. 3). Som anført i EØS-aftalens artikel 58 og protokol nr. 23, skal Tilsynsmyndigheden og Kommissionen samarbejde bl.a. med henblik på at fremme en homogen gennemførelse, anvendelse og fortolkning af EØS-aftalens bestemmelser. Selv om Kommissionens beslutninger ikke er bindende for Tilsynsmyndigheden, vil Tilsynsmyndigheden derfor bestræbe sig på at tage hensyn til Kommissionens beslutningspraksis.

(15) I den resterende del af denne meddelelse omfatter udtrykket »virksomhed« både virksomheder og virksomhedssammenslutninger. Udtrykket »person« omfatter både fysiske og juridiske personer. Mange enheder er på samme tid juridiske personer og virksomheder; i så fald omfattes de af begge udtryk. Tilsvarende gælder, hvor en fysisk person udgør en virksomhed i den i EØS-aftalens artikel 53 og 54 omhandlede betydning. I fusionsprocedurer er det nødvendigt at tage hensyn til de personer, der er omhandlet i artikel 3, stk. 1, litra b) i den akt, der er nævnt i bilag XIV til EØS-aftalen (forordning (EF) nr. 139/2004), også selv om de er fysiske personer. Hvor enheder, som hverken er juridiske personer eller virksomheder, inddrages i EFTA-Tilsynsmyndighedens procedurer i konkurrencesager, anvender Tilsynsmyndigheden, hvor det er hensigtsmæssigt, principperne i denne meddelelse mutatis mutandis.

(16) Jf. artikel 15, stk. 1, i kapitel III, artikel 18, stk. 3, i kapitel XIII og artikel 17, stk. 1, i Kommissionens gennemførelsesforordning, se fodnote 9.

(17) I denne meddelelse anvendes udtrykket »dokument« for alle former for information uanset lagringsmediet. Det omfatter også ethvert elektronisk lagringsmedium, som er eller vil blive tilgængeligt i fremtiden

(18) Jf. artikel 27, stk. 2, i kapitel II, artikel 15, stk. 2, og artikel 16, stk. 1, i kapitel III, og artikel 17, stk. 3, i Kommissionens fusionsgennemførelsesforordning, se fodnote 9. Disse undtagelser er også nævnt i sag T-7/89, Hercules Chemicals mod Kommissionen, Sml. 1991 II, s. 1711, præmis 54. Retten har fastslået, at det ikke tilkommer Kommissionen alene at afgøre, hvilke dele af sagsakterne der kan være nyttige for virksomhedernes forsvar (jf. sag T-30/91, Solvay mod Kommissionen, Sml. 1995 II, s. 1775, præmis 81-86, og sag T-36/91, ICI mod Kommissionen, Sml. 1995 II, s. 1847, præmis 91-96).

(19) Som eksempel på interne dokumenter kan nævnes udkast, udtalelser, notater eller noter fra Tilsynsmyndighedens direktorater eller andre involverede offentlige myndigheder.

(20) Jf. artikel 27, stk. 2, i kapitel II, artikel 15, stk. 2, i kapitel III og artikel 17, stk. 3, i Kommissionens fusionsgennemførelsesforordning, se fodnote 9.

(21) Jf. punkt 1 ovenfor.

(22) Se i forbindelse hermed dom af 30.9.2003 i forenede sager T-191/98 og T-212/98 til T-214/98, Atlantic Container Line m.fl. mod Kommissionen (TACA), Sml. 2003, s. II-3275, præmis 349-359.

(23) Udtalelser og forklaringer afgivet i henhold til artikel 19 eller artikel 20, stk. 2, litra e), i kapitel II eller artikel 13, stk. 2, litra e), i kapitel XIIII vil normalt være blandt de dokumenter, hvori der er aktindsigt (se punkt 10 ovenfor).

(24) Jf. artikel 27, stk. 2, i kapitel II, artikel 15, stk. 2, i kapitel III, artikel 17, stk. 3, i Kommissionens fusionsgennemførelsesforordning, se fodnote 9. I denne meddelelse betyder udtrykket »EFTA-stater« de EFTA-stater, der er parter i EØS-aftalen.

(25) Se i den forbindelse Førsteinstansrettens kendelse i sag T-134/94 m.v., NMH Stahlwerke m.fl. mod Kommissionen, Sml. 1997, s. II-2293, præmis 36, og sag T-65/89, BPB Industries og British Gypsum, Sml. 1993, s. II-389, præmis 33.

(26) På fusionsområdet kan dette navnlig gøre sig gældende i forhold til en EFTA-stats indlæg i henhold til artikel 9, stk. 2, i kapitel II i relation til henvisning af sager.

(27) Jf. artikel 16, stk. 1, i kapitel III og artikel 17, stk. 3, i Kommissionens fusionsgennemførelsesforordning, se fodnote 9; sag T- 7/89, Hercules Chemicals NV mod Kommissionen, Sml. 1991, s. II-1711, præmis 54; sag T-23/99, LR AF 1998 A/S mod Kommissionen, Sml. 2002, s. II-1705, præmis 170.

(28) Dom af 18.9.1996 i sag T-353/94, Postbank NV mod Kommissionen, Sml. 1996, s. II-921, præmis 87.

(29) EU-domstolene har i forbindelse med den tilsvarende EU-bestemmelse udtalt sig om dette spørgsmål både i relation til misbrug af dominerende stilling (EF-traktatens artikel 82) (sag T-65/89, BPB Industries og British Gypsum, Sml. 1993, s. II-389 og sag C-310/ 93P, BPB Industries og British Gypsum, Sml. 1995, s. I-865) og i fusionssager (sag T-221/95, Endemol mod Kommissionen, Sml. 1999, s. II-1299, præmis 69, og sag T-5/02, Laval mod Kommissionen, Sml. 2002, s. II-4381, præmis 98 ff.).

(30) Se punkt 40.

(31) Se punkt 35.

(32) Forretningshemmeligheder eller andre fortrolige oplysninger, som medlemmerne af en brancheforening giver denne forening, mister dog ikke deres fortrolige karakter over for tredjemand og må derfor ikke videregives til klagere. Jf. de forenede sager 209-215 og 218/78, Fedetab, Sml. 1980, s. 3125, præmis 46.

(33) Se punkt 35-38 om virksomhedernes angivelse af, hvad de betragter som fortrolige oplysninger.

(34) Jf. artikel 27, stk. 2, i kapitel II og artikel 15, stk. 3, i kapitel III.

(35) Artikel 18, stk. 1, i Kommissionens fusionsgennemførelsesforordning, se fodnote 9.

(36) Jf. punkt 42.

(37) Samt artikel 17, stk. 1, i Kommissionens fusionsgennemførelsesforordning, se fodnote 9.

(38) Jf. artikel 8, stk. 1, i kapitel III, der taler om klagerens »adgang til dokumenter«, og artikel 17, stk. 2, i Kommissionens fusionsgennemførelsesforordning, der taler om andre implicerede parters »indsigt i sagens akter i det omfang, det er nødvendigt for deres udarbejdelse af bemærkninger«.

(39) Jf. sag T-17/93, Matra-Hachette SA mod Kommissionen, Sml. 1994 II, s. 595, præmis 34. Førsteinstansretten fastslog her, at tredjemands rettigheder som fastlagt i artikel 19 i Rådets forordning nr. 17 af 6.2.1962 (nu erstattet af artikel 27 i forordning nr. 1/2003) var begrænset til retten til at blive inddraget i den administrative procedure.

(40) Ved et brev i henhold til artikel 7, stk. 1, i kapitel III.

(41) Jf. artikel 8, stk. 1, i kapitel III.

(42) Jf. artikel 8, stk. 1, i kapitel III.

(43) Jf. artikel 18, stk. 4, i kapitel II og artikel 17, stk. 2, i Kommissionens gennemførelsesforordning, se fodnote 9.

(44) Jf. artikel 11, litra b), i Kommissionens fusionsgennemførelsesforordning, se fodnote 9.

(45) Jf. Artikel 16, stk. 2, i kapitel III og artikel 18, stk. 2, i Kommissionens fusionsgennemførelsesforordning, se fodnote 9.

(46) I henhold til artikel 10, stk. 2, i kapitel III.

(47) I henhold til artikel 6, stk. 1, i kapitel III.

(48) I henhold til artikel 13, stk. 1 og 3, i kapitel III.

(49) I henhold til artikel 7, stk. 1, i kapitel III.

(50) Artikel 12 i Kommissionens fusionsgennemførelsesforordning, se fodnote 9.

(51) Artikel 13 i Kommissionens fusionsgennemførelsesforordning, se fodnote 9.

(52) I henhold til artikel 16 i Kommissionens fusionsgennemførelsesforordning, se fodnote 9.

(53) I fusionssager gælder principperne i dette og de følgende punkter også for de personer, der er omhandlet i artikel 3, stk. 1, litra b), i den retsakt, der er nævnt under punkt 1 i bilag XIV til EØS-aftalen (forordning (EF) nr.139/2004).

(54) Jf. artikel 16, stk. 3, i kapitel III og artikel 18, stk. 3, i Kommissionens fusionsgennemførelsesforordning, se fodnote 9. Dette gælder også dokumenter, som EFTA-Tilsynsmyndigheden har fremskaffet ved en kontrolundersøgelse i henhold til artikel 13 i kapitel XIII og artikel 20 og 21 i kapitel II.

(55) Jf. artikel 16, stk. 3, i kapitel III og artikel 18, stk. 3, i Kommissionens fusionsgennemførelsesforordning, se fodnote 9.

(56) Jf. artikel 16, stk. 3, i kapitel III.

(57) Jf. artikel 16 i kapitel III.

(58) Jf. artikel 9 i afgørelse nr. 177/02/KOL af 30. oktober 2002, EUT L 80 af 27.3.2003, s. 27, og EØS-tillæg til EUT 16 af 27.3.2003, s. 2.

(59) Jf. punkt 19 ovenfor.

(60) Jf. sag T-5/02, Tetra Laval mod Kommissionen, Sml. 2002, s. II-4381, præmis 98, 104 og 105.

(61) EFTA-Tilsynsmyndighedens meddelelse om EFTA-Tilsynsmyndighedens behandling af sager efter EØS-aftalens artikel 53 og 54, endnu ikke offentliggjort.

(62) Se i den forbindelse sag T-25/95 m.v., Cimenteries, præmis 635.

(63) Jf. artikel 8 i afgørelse nr. 177/02/KOL af 30. oktober 2002, EUT L 80 af 27.3.2003, s. 27, og EØS-tillæg til EUT 16 af 27.3.2003, s. 2.

(64) Jf. henholdsvis artikel 15, stk. 4, og artikel 8, stk. 2, i kapitel III, og artikel 17, stk. 4, i Kommissionens fusionsgennemførelsesforordning, se fodnote 9.